ગુજરાતની ચૂંટણીમાં ઉમેદવારોની યાદી જાહેર થતા જ આંતરિક વિખવાદો સપાટી પર આવવા લાગ્યા છે. એક તરફ પાસ અને કોંગ્રેસનુ કમઠાણ ચાલી રહ્યું છે, તો ભાજપમાં ઉમેદવાર યાદીમાં કપાયેલા ઉમેદવારો રોષ પ્રગટ કરીને અપક્ષ તરીકે ચૂંટણીમાં ઝંપલાવી રહ્યા છે. આવો જ માહોલમાં ભાજપની યાદી બાદ કોડીનારમાં જોવા મળ્યો હતો. 92-કોડીનાર વિધાનસભાના ધારાસભ્ય જેઠા સોલંકીએ પ્રથમ યાદી જાહેર થયા બાદ જ રાજીનામું આપી દીધું હતું. તેમણે ટિકિટ ન મળવાની આશંકા હેઠળ રાજીનામું આપ્યું હતું અને તેમની માન્યતા સાચી ઠરી હતી. ભાજપની ત્રીજી યાદીમાં કોડીનાર બેઠક પરથી રામભાઇ વાઢેરને ટિકિટ આપવામાં આવી છે. જેઠાભાઇ સોલંકીએ આ અંગે જણાવ્યું હતું કે, ભાજપે પૂર્વ સાંસદ દિનુ બોઘા સોલંકીની વાત માનીને મને ટિકીટ આપી નથી અને મારા પર આરોપ લગાવ્યો છે કે, મેં કામ કર્યા નથી. કોડીનારમાં પૂર્વ સાંસદ અને વર્તમાન ધારાસભ્ય વચ્ચે ઉભા થયેલા ખટરાગને પગલે વર્તમાન ધારાસભ્ય જેઠાભાઇ સોલંકીની ટિકિટ કપાતા ભાજપ માટે સુરક્ષિત માનવામાં આવતી કોડીનાર બેઠક પર રાજકીય માહોલ ગરમાયો છે.